open-index/open-wikipedia-markdown huggingface dataset:
מחזור אפיק

**מחזור אפיק** הוא תהליך המתבצע באפיקי מחשב המקשרים בין המעבד לזיכרון, כדי לבצע פעולה בודדת של קריאה או כתיבה. מחזורי האפיק הם חלק מאבני הבניין של מחזור ההבאה-ביצוע. מחזורי האפיק כמו גם מחזור ההבאה-ביצוע, מסונכרנים על ידי שעון המעבד.

## אפיקי המעבד
בקשר שבין המעבד לזיכרון מתבצע שימוש בשלושה אפיקים;
*אפיק הנתונים (Data bus) – בו מועברים מהזיכרון נתונים והוראות אל המעבד, ומהמעבד אל הזיכרון נתונים לכתיבה.
*אפיק הכתובות (Address bus) – בו מועברות כתובות של תאי זיכרון מהמעבד אל הזיכרון, למטרת קריאה או כתיבה.
*אפיק הבקרה (Control bus) – בו מועבר המידע הקובע האם יכתב מידע בזיכרון או יקרא ממנו.
## סוגי מחזורי אפיק
קיימים שני סוגי מחזורי אפיק; **מחזור קריאה** ו**מחזור כתיבה**.

### תהליך מחזור קריאה
המעבד שולח את כתובת תא הזיכרון הנדרש (בהתאם לכתובת המופיעה באוגר המצביע להוראה) באפיק הכתובות, ובמקביל באפיק הבקרה שולח אות הקובע כי הפעולה שתתבצע בזיכרון היא קריאה (read). הזיכרון מקבל את המידע משני האפיקים ובתגובה שולח אל אפיק הנתונים את המידע מתא הזיכרון שצוין, מידע זה יכול להיות הוראה או נתון.

### תהליך מחזור כתיבה
המעבד משתמש בכל שלושת האפיקים במקביל; באפיק הנתונים הוא שולח את המידע אותו יש לכתוב, באפיק הכתובות הוא שולח את הכתובת בה אמור המידע להיכתב, ובאפיק הבקרה הוא שולח אות הקובע כי הפעולה שתתבצע היא כתיבה (write). הזיכרון מבצע את הפעולה.

## מחזור אפיק ומחזור הבאה-ביצוע
המונח מחזור הבאה-ביצוע, מציין רמה גבוהה יותר בפעילות המעבד, המורכב ממחזורי אפיק רבים. כך לדוגמה במחזור הבאה-ביצוע, הכולל קוד מכונה, המורה להוסיף מספר 1 לערך הקיים בכתובת זיכרון X, יתבצעו לפחות 2 מחזורי אפיק:
*מחזור קריאת תוכן תא הזיכרון X.
*מחזור כתיבת התוכן החדש לתא זיכרון X.
## טווח פעולת המחזור אפיק
מחזור אפיק פועל הן בקריאה והן בכתיבה, על יחידת מילת מחשב. מספר הסיביות מהן מורכבת המילה, משתנה, ותלויה בארכיטקטורת המעבד. כך לדוגמה במעבדי 8086 של אינטל, המילה מורכבת מ-16 סיביות (2 בייתים ברוב המקרים). ככל שמחזור האפיק פועל על מספר גבוה יותר של סיביות המעבד נחשב חזק יותר.

## קישורים חיצוניים
*איך פועל הזיכרון עם המעבד
* הקשר בין יחידות המחשב

## הערות שוליים

קטגוריה:מעבד
קטגוריה:אפיקי מחשב
נמל התעופה הבין-לאומי ררוטונגה

**נמל התעופה הבין-לאומי ררוטונגה** (באנגלית: **Rarotonga International Airport**) הוא נמל התעופה הראשי של איי קוק.
## מבנה
נמל התעופה ממוקם ליד אוורואה, כ-3 קילומטרים מהחוף הצפוני של ררוטונגה. תאריך פתיחת שדה התעופה אינו ידוע, אך ידוע שהוא שימש בסיס של בעלות הברית במלחמת העולם השנייה. שדה התעופה נפתח בשנת בינואר 1974 לתנועת נוסעים.

ב-2003 הטרמינל ואזור הצ'ק אין בנמל התעופה עברו שיפוץ בהיקף של כ-650,000 דולרים אמריקאים. גם בשנים 2010–2009 עבר הטרמינל שיפוץ ונפתח הטרמינל החדש. שיפוץ הטרמינל נמשך כשנה ועלות השיפוץ הייתה כ-8.5 מיליוני דולרים אמריקאים.

מהנמל פועלות טיסות ליעדים באיי קוק וכן לניו זילנד, אוסטרליה, פולינזיה הצרפתית ולוס אנג'לס.

## גלריה

File:Raro airport from air.JPG|נמל התעופה מהאוויר בזווית נוספת.
File:Air New Zealand at Rarotonga Int Airport.JPG|בואינג 767 של אייר ניו זילנד חונה בנמל התעופה.
File:Air Rarotonga Saab.JPG|סאב 340 של אייר ררוטונגה חונה בנמל התעופה.
File:Air New Zealand Airbus A320.JPG| איירבוס A320 של אייר ניו זילנד חונה בנמל התעופה.
File:Planes at Rarotonga Airport.JPG| סאב 340 של אייר ררוטונגה מחכה לאישור המראה.
File:Air New Zealand 777.JPG|בואינג 777 של אייר ניו זילנד חונה בנמל התעופה.
File:On approach to Rarotonga International Airport in an Air Rarotonga EMB 110 (E5-FTS).jpg|מטוס עומד לנחות בשדה התעופה, מבט מתא הטייס.


## קישורים חיצוניים

* 
* מידע על תעופה באיי קוק

## הערות שוליים

קטגוריה:איי קוק
קטגוריה:ניו זילנד: תעופה
ררוטונגה
ררוטונגה
ביילי האוול

**ביילי אי. האוול** (באנגלית: **Bailey E. Howell**; נולד ב-20 בינואר 1937) הוא כדורסלן עבר אמריקאי ששיחק במשך 12 עונות בליגת ה-NBA, בעמדות הפאוור פורוורד והסמול פורוורד. ממוצעיו לאורך קריירת ה-NBA עומדים על 18.7 נקודות, 9.9 ריבאונדים ו-2.0 אסיסטים למשחק. 17,770 הנקודות שקלע האוול הציבו אותו בעת פרישתו במקום השמיני ברשימת הקלעים המובילים בתולדות ה-NBA. בשנת 1997 הוצג בהיכל התהילה של הכדורסל.

## מכללות
האוול נולד וגדל בעיר מידלטון שבטנסי, ושיחק כדורסל מכללות באוניברסיטת המדינה של מיסיסיפי בין השנים 1956–1959. ב-3 עונותיו במיסיסיפי קלע 27.1 נקודות והוריד 17.0 ריבאונדים בממוצע למשחק, והוליך את הקבוצה למאזן כולל של 61 ניצחונות ו-14 הפסדים. בעונתו האחרונה, 1958/1959, הוביל האוול את הקבוצה לאליפות המחוז הדרום-מזרחי (SEC), לראשונה בתולדות המועדון, ונבחר לחמישיית העונה של ליגת המכללות (Consensus first-team All-American). בשנת 2009 העלתה הקבוצה את גופייתו של האוול עם המספר 52 לתקרת אולמה הביתי, כהוקרה על תרומתו למועדון.

## קריירה מקצועית
האוול נבחר על ידי דטרויט פיסטונס בבחירה השנייה של דראפט ה-NBA לשנת 1959. האוול שיחק בדטרויט ב-5 העונות הבאות, והוביל את הקבוצה, לצד הרכז ג'ין שו, ל-4 הופעות בשלב הפלייאוף. בתקופתו בקבוצה רשם ממוצעים של 21.1 נקודות ו-11.8 ריבאונדים למשחק, ונבחר 4 פעמים להשתתף במשחק האולסטאר. לקראת עונת  נשלח בטרייד לבולטימור בולטס, ושיחק במדיה במשחק שתי עונות, יחד עם הכוכבים הצעירים וולט בלאמי וגאס ג'ונסון.

בסיום עונת  הועבר בטרייד לבוסטון סלטיקס, שם הפך לחלק משלד הקבוצה שכלל את ביל ראסל, ג'ון האבליצ'ק, קיי סי ג'ונס ו-סם ג'ונס. בעונתו הראשונה בבוסטון נקטע רצף 8 האליפויות הרצופות של הסלטיקס, אך בשתי העונות הבאות עזר האוול לקבוצה לזכות בשתי אליפויות נוספות, שהיו הראשונות בקריירה של הפורוורד.

בשנת 1970, לאחר 4 עונות בבוסטון, נבחר האוול בדראפט ההרחבה של שנת 1970 על ידי קבוצת באפלו ברייבס, ונשלח על ידה בטרייד לפילדלפיה 76'. באותה עונה, בה שיחק לצד בילי קנינגהם והאל גריר, קלע האוול 10.7 נקודות למשחק בלבד, ובסיומה הודיע על פרישה, בגיל 34.

## קישורים חיצוניים

* סטטיסטיקות הקריירה ב-NBA, באתר Basketball-reference.com

## הערות שוליים

קטגוריה:אמריקאים ילידי טנסי
קטגוריה:כדורסלנים אמריקאים
קטגוריה:היכל התהילה של הכדורסל: כדורסלנים
קטגוריה:משתתפי משחק האולסטאר של ה-NBA
קטגוריה:כדורסלני אוניברסיטת המדינה של מיסיסיפי
קטגוריה:כדורסלני בולטימור בולטס (1963–1973)
קטגוריה:כדורסלני דטרויט פיסטונס
קטגוריה:כדורסלני בוסטון סלטיקס
קטגוריה:כדורסלני פילדלפיה 76'
קטגוריה:בחירות דראפט של דטרויט פיסטונס
קטגוריה:טנסי: כדורסלנים
קטגוריה:חברי היכל התהילה של כדורסל המכללות
קטגוריה:אמריקאים שנולדו ב-1937
רשקוב

**רשקוב** (במולדובנית: **Raşcov**, באוקראינית: **Рашків**, ברומנית: **Râşcov** ו-**Raşcu**) הוא כפר בחבל טרנסניסטריה במחוז המנהלי קאמנקה על גדות נהר הדנייסטר הנמצא דה יורו בשטחה של רפובליקת מולדובה. הכפר כיום הוא שילוב של שני כפרים: יאנטרני (Янтарне) ורשקוב (Raşcov). משמעות שם הכפר הוא מזן פטריות (בלטינית: Lactarius deliciosus) ומקורו בשפה הרומנית.

## היסטוריה
הכפר הוקם בשנת 1402 כתחנת סוחרים על נהר הדנייסטר. עיירת רשקוב היא בעלת חשיבות גבוהה ליהודי העולם. בעיירה שני בתי קברות יהודים ובאחד מהם נמצא קברו של שבתי מרשקוב בעל הסידור החסידי הראשון, סופר ואישיות ידועה ונחשבת במאה ה-18 בקרב חסידים באותם הזמנים. מייסד שושלת חסידות רשקוב. באזור הכפר נמצאת הכנסייה הקתולית קאטאן (Kaatan) הנחשבת אתר מורשת היסטורי. ברשקוב היה גם מקום מגוריו של הרב יעקב יוסף כ"ץ מפולונאה, צדיק חסידי יהודי תלמידו של הבעש"ט שהוגלה משארוגרוד (Sharogrod), מאבות תנועת החסידות, וסופר ואידאולוג התנועה. באזור המרכזי של הכפר נשתמרו קירות מבנה בית כנסת אשר נבנה באמצע המאה ה-18 לערך, ובמשך זמן רב שימש כמרכז החיים הרוחניים של הקהילה היהודית הגדולה בכפר.כיום ניתן לזהות על קירות המבנה גילופי קישוטים שנשתמרו. בתחילת שנת 1930 נהרסו כל בתי הכנסת באזור רשקוב. בעקבות זאת הועבר המרכז הדתי לכפר ודול-רשקוב (ברוסית: Вадул-Рашков) הנמצא בעברו השני של נהר הדנייסטר שהיה חלק מרומניה באותה תקופה.

## גאוגרפיה

רשקוב נמצאת בחלק הדרום מזרחי של מחוז קאמנקה על הגדה השמאלית של נהר הדנייסטר, 16 ק"מ ממרכז מחוז ו-30 ק"מ מתחנת הרכבת ריבניצה (Rybnitsa). הכפר בנוי בקונפיגורציה מורכבת עם שני צירי תכנון עיקריים, האחד לאורך עמק הדנייסטר והיובל השמאלי רשקובי לנהר הדנייסטר, הציר השני הוא הכביש המהיר המחבר בין טירספול לקאמנקה. לאורכם ממוקמים רוב המבנים בכפר.

הכפר מחולק למספר חלקים היסטוריים: המרכז (ברוסית: Центр), פוקרובקה (ברוסית: Покровка), פודול (ברוסית: Подол), מליני (ברוסית: Млыны). סגנון הבניה בכפר הוא על פי השפעתה של הכנסייה האורתודוקסית והקטולית. האדריכלות באזור משלבת אלמנטים אוקראינים ומולדובים. מחוץ לגבולות הכפר שוכן הגן הלאומי רשקוב עם נוף טבעי נרחב. שטח זה הוא בגדר שמורת טבע מוגנת.

## אוכלוסייה
רשקוב הוא אחד הכפרים הגדולים במחוז קאמנסקי אולם אוכלוסיית הכפר פוחתת מדי שנה בשל עיור והגירה שלילית.
בשנת 1959 התגוררו בכפר 3731 תושבים, בשנת 1979 - 3252 תושבים, ב-1989 - 2470 תושבים, וב-2004 - כ-2003 תושבים. שיעור האוכלוסייה המבוגרת בעיר הוא גבוה בעקבות אחוז פריון נמוך, ועזיבתם של תושבים צעירים בין היתר בעקבות מחסור בהזדמנויות תעסוקה.
כ-80% מתושבי הכפר הם אוקראינים, והיתר מולדובים ורוסים. רוב תושבי הכפר הם נוצרים המשתייכים לזרם האורתודוקסי והזרם הקתולי.

## קישורים חיצוניים

## הערות שוליים

קטגוריה:מולדובה: גאוגרפיה
קטגוריה:יישובים שהוקמו במאה ה-15
קמטני זכוכית

ממוזער|''Diploglossus millepunctatus''
**קמטני זכוכית** (שם מדעי: Diploglossidae), היא משפחה של לטאות מסדרת הקשקשאים. משפחה זו קרובה למיני הקמטניים ובעבר נחשבה לתת-משפחה שלהם. משפחה זו כוללת 56 מינים.

## מאפיינים
מינים אלה חיים במקסיקו, מרכז אמריקה, קולומביה ועד לחוף האטלנטי וריו דה לה פלטה. הם בעלי גוף קטן באורך 6-28 ס"מ. הם בעלי רגליים קטנות ולסתות קטנות עם שיניים מאחורי הלסת. הזנב ארוך ומעניק להם שיווי משקל.

רוב המינים חיים ביערות ואחרים חיים בסוואנה או באזורים מדבריים. הם פעילים בעיקר בלילה וחיים על הקרקע. הם ניזונים מחסרי חוליות קטנים.

מספר מינים במשפחה מתרבים באמצעות השרצה .
## מיון

## קישורים חיצוניים

קטגוריה:דמויי קמטן
נמל התעופה אל-ח'ור

**נמל התעופה אל-ח'ור** () הוא שדה תעופה השוכן דרומית לעיר הגדולה אל-ח'ור שבקטר. שדה התעופה משמש בעיקר מטוסי תעופה כלליים וישנו במקום Fly In אחת לשנה מאז שנת 2008.

ה-Fly In של קטר הוא מטס שבו יכולים מבקרים אחדים לטוס במטוסים תמורת כסף, ומבקרים אחרים בשדה התעופה יכולים להתבונן במטס הראווה.

בנמל התעופה ישנן שתי חניות: הצפונית מסוגלת להכיל כשישה מטוסי ססנה 172 והדרומית מסוגלת להכיל כשני מטוסי ססנה 172.

## קישורים חיצוניים

* 

## הערות שוליים

אל-ח'ור
קמטני אמריקה

**קמטני אמריקה** או **אָנִיאֵלִיִּים** (שם מדעי: Anniellidae) היא משפחה ובה סוג יחיד **אָנִיאֵלָה** (Anniella) ובו 5 מינים. משפחה זו היא קרובתם של הקמטניים ונמצאת באינפרא-סדרה דמויי קמטן. 

הקמטנים האמריקאים הם חסרי רגליים והם חיים בקליפורניה שבארצות הברית ובבאחה קליפורניה, מקסיקו. בתחילה היו 2 מינים בסוג: המין קמטן קליפורני (*Anniella pulchra*) והמין קמטן באחה קליפורניה (*Anniella geronimensis*). בשנת 2013 התגלו עוד 4 מינים. 

הם דומים במראם וגודלם לקמטנים אמיתיים וגחונם בהיר. הם חיים מתחת לקרקע או בין העלים וניזונים מחסרי חוליות קטנים.

## מיון
* משפחה קמטני אמריקה (Anniellidae)
**סוג **אָנִיאֵלָה** (*Anniella*)
***מין קמטן קליפורני (*Anniella pulchra*)
***מין קמטן באחה קליפורניה (*Anniella geronimensis*)
***מין *Anniella stebbinsi*
***מין *Anniella alexanderae*
***מין *Anniella grinnelli*
***מין *Anniella campi*

## קישורים חיצוניים

קטגוריה:בעלי חיים שתוארו ב-1885
קטגוריה:טקסונים שתוארו בידי ז'ורז' אלבר בולנז'ר
קטגוריה:דמויי קמטן
לטאה תנינית סינית

**לטאה תנינית סינית** (שם מדעי: *Shinisaurus crocodilurus*), היא לטאה גדולה, יחידה בסוגה והיא המין היחיד ששרד במשפחת הסיניזאוריים (Shinisauridae). לטאה זו חיה בטבע רק ביערות הקרירים של וייאטנאם - במחוז קואנג נין ושל סין במחוזות חונאן, גואנגשי וגוויג'ואו.

לטאה זו קרובה מעט לקמטניים ומשפחת ההלודרמיים ובעבר הייתה שייכת למשפחת הקסנוקזאוריים (Xenosauridae). היא מגיעה לאורך 40–46 ס"מ והיא בעלת קשקשים גבשושיים על גופה האפור. גבשושיות אלה היקנו לה את שמה עקב דמיונם לשריון תנין. היא בעלת צוואר קצר ולסתות גדולות וקצרות, זנב ארוך ותחתית אדומה מפוספסת בצדדים בשחור.

הלטאה נמצאת רוב זמנה בין העצים או במים רדודים ביערות בהם היא חיה ומחפשת תולעים, חלזונות, ראשנים וחרקים. בשבי הם ניזונים בעיקר מגורי עכברים.

הלטאה מצויה בסכנת הכחדה בטבע עקב סחר לחיות מחמד ובעיקר בגלל אובדן בית גידולה.

## גלריה

קובץ:Shinisaurus crocodilurus krokodilschwanz höckerechse.jpg
קובץ:Shinisaurus crocodilurus - Tiergarten Schönbrunn 3.jpg
קובץ:Chin-krokodilschwanzechse-01.jpg
קובץ:Chinesische Krokodilschwanzechse Tiergarten Schoenbrunn.jpg


## קישורים חיצוניים

## הערות שוליים

קטגוריה:טקסונים שתוארו בידי ארנסט אהל
קטגוריה:דמויי קמטן
קטגוריה:זוחלים יחידים בסוגם
קטגוריה:מינים יחידים במשפחתם
קטגוריה:סין: זוחלים
קטגוריה:בעלי חיים שתוארו ב-1930
קלייד לאבלט

**קלייד אדוארד לאבֶלֶט** (באנגלית: **Clyde Edward Lovellette**; 7 בספטמבר 1929 –  9 במרץ 2016) היה כדורסלן אמריקאי ששיחק במשך 11 עונות בליגת ה-NBA. שיחק בעמדת הסנטר, ועיקר כוחו היה קליעתו המדויקת מבחוץ, אשר אילצה את שומריו להתרחק מאזור הנוחיות שלהם בקרבת הסל. ממוצעיו לאורך קריירת ה-NBA עומדים על 17.0 נקודות, 9.5 ריבאונדים ו-1.6 אסיסטים למשחק.

אחד משבעה כדורסלנים, והראשון מביניהם, שזכו ב"כתר משולש" - אליפות ליגת המכללות, מדליית זהב אולימפית ואליפות ה-NBA. בשנת 1988 הוצג בהיכל התהילה של הכדורסל.

## מכללות ונבחרת לאומית
לאבלט נולד בעיר פיטרסבורג שבאינדיאנה, ושיחק כדורסל מכללות באוניברסיטת קנזס בין השנים 1949–1952. לצידו של לאבלט שיחק דין סמית', שבהמשך הקריירה אימן את קבוצת אוניברסיטת קרוליינה הצפונית במשך 36 עונות, ונחשב בעיני רבים לאחד המאמנים הגדולים בתולדות ליגת המכללות. בעונתו האחרונה של לאבלט בקנזס, 1951/1952, הוביל את קבוצת הכדורסל שלה לאליפות ליגת המכללות, כשהוליך את כל קלעי הליגה עם 28.6 נקודות למשחק וקבע שיא NCAA של 141 נקודות לאורך הטורניר. בסיום העונה נבחר לשחקן המצטיין של ליגת המכללות. 

בסיום אותה עונה נבחר להשתתף עם נבחרת ארצות הברית באולימפיאדת הלסינקי (1952), והוביל אותה לזכייה במדליית הזהב, לאחר שגברה בגמר על נבחרת ברית המועצות בתוצאה 36-25.

## קריירה מקצועית
לאבלט נבחר בבחירה התשיעית בדראפט ה-NBA לשנת 1952 על ידי מיניאפוליס לייקרס. בעונת הרוקי שלו קלע 8.2 נקודות למשחק בלבד, בקבוצה שכללה את שחקני היכל התהילה לעתיד ג'ורג' מייקן, ג'ים פולארד, ורן מיקלסן וסלייטר מרטין. בסיום העונה זכו הלייקרס באליפות NBA שלישית ברציפות ושישית בסך הכול של המועדון, כשניצחה בסדרת הגמר את סירקיוז נשיונלס בתוצאה 4-3. בשלוש העונות הוביל את קלעי הלייקרס כששיפר את תפוקתו לכ-20.3 נקודות בממוצע למשחק, אך קבוצתו לא עברה את שלב גמר המערב. בעונת  נבחר בפעם היחידה בקריירה לחמישייה השנייה של העונה.

בעונת  עבר לקבוצת סינסינטי רויאלס, שם שיחק לצד הפורוורדים ג'ק טוויימן ומוריס סטוקס, והוביל את קלעי הקבוצה עם 23.4 נקודות בממוצע למשחק (רביעי ב-NBA). בארבע העונות הבאות שיחק בסנט לואיס הוקס, ויצר עם בוב פטיט וקליף הייגן את אחד הקווים הקדמיים החזקים בליגה. בעונות  ו- העפילו ההוקס לגמר ה-NBA, אך בשתי סדרות הגמר הפסידו לבוסטון סלטיקס.

לקראת עונת  עבר לשחק בעצמו במדי הסלטיקס, וזכה עם הקבוצה בשתי אליפויות NBA. בעונות אלו, האחרונות שלו בקריירה, שימש לאבלט כמחליפו של ביל ראסל בעמדת הסנטר, וקלע ממוצע של 6.6 נקודות למשחק בלבד.

לאורך הקריירה קלע לאבלט 11,947 הנקודות אשר הציבו אותו בעת פרישתו במקום התשיעי ברשימת הקלעים המובילים בתולדות ה-NBA, ו-6,663 הריבאונדים שאסף דירגו אותו שמיני בתולדות ה-NBA.

בשנת 2016 מת לאבלט ממחלת הסרטן, בגיל 86.

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:היכל התהילה של הכדורסל: כדורסלנים
קטגוריה:משתתפי משחק האולסטאר של ה-NBA
קטגוריה:כדורסלני מיניאפוליס לייקרס
קטגוריה:כדורסלני סינסינטי רויאלס
קטגוריה:כדורסלני סנט לואיס הוקס
קטגוריה:כדורסלני בוסטון סלטיקס
קטגוריה:כדורסלני אוניברסיטת קנזס
קטגוריה:חברי היכל התהילה של כדורסל המכללות
קטגוריה:אלופים אולימפיים אמריקאים: כדורסל
קטגוריה:כדורסלנים אמריקאים
קטגוריה:בחירות דראפט של מיניאפוליס לייקרס
קטגוריה:כדורסלנים באולימפיאדת הלסינקי (1952)
קטגוריה:כדורסלני נבחרת ארצות הברית
קטגוריה:אמריקאים שנולדו ב-1929
קטגוריה:אמריקאים שנפטרו ב-2016
נמל התעופה בורה בורה

**נמל התעופה בורה בורה** (), ידוע גם כ**נמל התעופה מוטו מיוט**. נמל התעופה ממוקם ביישוב מוטו מיוט באי בורה בורה שבפולינזיה הצרפתית. נמל התעופה הוקם ונפתח בשנת 1943 כבסיס צבאי לבעלות הברית (ובמיוחד הצרפתים). נמל התעופה הפך לנמל אזרחי בשנת 1958 כאשר קיבלה על עצמה פולינזיה הצרפתית את משטר צרפת בפועל.

נמל התעופה הוא העמוס ביותר בפולינזיה הצרפתית אך לא הגדול ביותר ולא הראשי השוכן בבירה פפאטה. הסיבה למספר הנוסעים הגדול באופן יחסי שעובר בנמל התעופה היא העובדה כי בורה בורה מהווה "פנינה תיירותית" והיא מפורסמת בעולם בשל חופיה וענף המלונאות שלה.

## קישורים חיצוניים

## הערות שוליים

קטגוריה:פולינזיה הצרפתית
בורה בורה
יצחק לעזער

הרב **יצחק שמואל אהרן לעזער** הוא משפיע ברסלבי, תלמידו של הרב אליעזר שלמה שיק המוהרא”ש. לאחר פטירת רבו קיבלו אותו חלק מתלמידיו כמנהיגם, בתמיכת רוב רבני בית ההוראה המקומי ושאר תלמידים ותיקים כהרב יואל ראטה והרב דניאל בוים.

## ביוגרפיה
נולד בשכונת פלטבוש בניו יורק לבנימין בייניש לעזער, בבית ממוצא חסידי-גליציאני. הוא צאצא של רבי אלימלך מליז'נסק ורבי מנחם מענדל לעזער אב"ד סטריזוב וטארנא בעל ה"שובע שמחות". למד בישיבת פונוביז' בבני ברק.

בחנוכה ה'תשל"ו (דצמבר 1975) הכיר את הרב שיק והפך לתלמידו. האחרון הפקיד בידו את עריכת שיחותיו שהודפסו לאחר מכן בספר "תוך הנחל" ובספר "שיחות מוהרא"ש". יצוין, כי הרב שלל כל מסירה של דברים בשמו על ידי אנשים אחרים, מלבד המאמרים המובאים בספרים אלו.

הוא התגורר בשכונת בורו פארק בברוקלין, עד שנת תשפ”א.

במהלך שנת תשע"ה (2015) מינו אותו בהדרגה חלק מתלמידי הרב שיק לממשיכו ונפתח בית מדרש בראשותו בשכונת מגוריו בברוקלין. בהילולת רבי נחמן מברסלב ביבנאל בשנת תשע"ו הכתירו הרב דניאל בוים. אל המינוי הצטרפו רבני בית ההוראה של חסידי ברסלב ביבנאל. הרב לעזער עצמו סירב לקבל את המינוי ובמשך תקופה הפסיק הגיע לישראל. לאחר כמה חודשים הסכים להיות "משפיע רוחני" בלבד לבאים אליו, ללא עיסוק בהנהגת הקהילה. במחלוקת על נכסים ביבנאל בין בנו של הרב שיק, משה, ובין אחרים בקהילה, פעל הרב לעזער להשכין שלום בין הצדדים.

הוא מרבה לדבר על "החיים הטובים" האמתיים שלהם זוכה מי שמתנהג על פי הדרכותיו של רבי נחמן, כולל לימוד תורה, התבודדות והקפדה יתרה על שלום בית וכבוד האישה.

בשנת תשע"ח חנך בית כנסת בביתו.

בסביבות שנת תשפ"א קבע את מושבו בעיר יבנאל שבצפון, שם פתחו חסידיו בית כנסת, ורוב חסידי ברסלב בעיר משתייכים כיום לקהילתו.

## ספריו
* **אשיב לאיש** - תשובות לשאלות שנשאל
* **אשי ישראל** - שיחותיו השבועיות לתלמידיו בארץ
* **עומר לאיש** - על ספירת העומר
* **לחמי לאשי** - על התורה
* **בתוך הנחל** - רשימות דרשותיו בשבת
***שיחות איש** - שיחותיו לתלמידיו
***אשיר עזך** - על שיר השירים
***ישא ברכה** - על מסכת ברכות
***ספור הנסיעה לאומן בשנת התשל"ז** -סיפור הנסיעה לקיבוץ בראש השנה.
***אשוב לאיש** - על חודש אלול
***קרן השור** - על החנוכה
***מעשה איש** - על ספורי מעשיות
***שמחה לאיש** - על המועדים
***לחמי לאשי** - על נביאים וכתובים

**ספרים שחיבר על רבו המוהרא"ש:
* **שיחות מוהרא"ש** - שיחות בנושאי החיים
* **חיי מוהרא"ש** - ביוגרפיה
* **תוך הנחל''' - דרשות שנאמרו בסעודות שבת

## קישורים חיצוניים
* "ברסלב שלי", בנשיאותו של הרב לעזער
* 

## הערות שוליים

קטגוריה:רבנים חרדים אמריקאים
קטגוריה:רבני ברסלב
קטגוריה:בוגרי ישיבת פוניבז'
קסנוקזאוריים

**קסנוקזאוריים** ו**קְּסֵנוֹזוֹרִיִּים** (שם מדעי: Xenosauridae), היא משפחה של לטאות מסדרת הקשקשאים ובני אינפרא-סדרה דמויי קמטן. כל המינים חיים במקסיקו ובאמריקה המרכזית עד גואטמלה.

במשפחה זו סוג יחיד - **קְסֵנוֹזוֹר** (*Xenosaurus*) ובו 14 מינים. בעבר היו עוד 2 סוגים נכחדים - *Restes* ו־*Exostinus*. מינים אלה הם קרוביהם הרחוקים של לטאת הכוח ושל ההלודרמיים. המין הקרוב אליהם ביותר הוא לטאה תנינית סינית (*Shinisaurus crocodilurus*), מסין ווייטנאם שבעבר שויכה למשפחה.

אלו לטאות בינוניות בעלי לסתות מעוגלות, עיניים גדולות ויבלות דמויי כפתורים על עורם - מכאן שמם. הלטאות הללו טורפות או אוכלות חרקים והם יולדות ולדות חיים. הם חיים באזורי גידול מימיים למחצה או לחים מאוד, אם כי חלקם מותאמים לאקלים יבש.

## מיון
**סוג *Restes* 
**סוג *Exostinus*
**סוג **קְסֵנוֹזוֹר** (*Xenosaurus*)
***מין קסנוזור מצוי (*Xenosaurus grandis*)
***מין *Xenosaurus newmanorum*
***מין *Xenosaurus penai*
***מין *Xenosaurus phalaroantheron*
***מין *Xenosaurus platyceps*
***מין *Xenosaurus rectocollaris*
***מין *Xenosaurus tzacualtipanecus*

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1867
קטגוריה:טקסונים שתוארו בידי אדוארד דרינקר קופ
קטגוריה:דמויי קמטן
הגדת וולף

**הגדת וולף** היא כתב יד מאויר של ההגדה של פסח שנכתבה באביניון במאה ה-14. נחשבת לאחת ההגדות העתיקות ביותר הקיימות בעולם.

## היסטוריה
ההגדה כתובה על קלף בנוסח שהיה מקובל בצפון צרפת. מעתיק ההגדה ובעליה היה יעקב בן שלמה צרפתי, שכתבים אחרים פרי עטו שמורים כיום בארכיונים וספריות ברחבי העולם.

הגדה זו קרויה על שם האספן אלברט וולף מדרזדן שרכש אותה במכירה פומבית בשנת 1889. בשנת 1907 הוא תרם אותה למוזיאון היהודי בברלין.

בליל הבדולח בשנת 1938 היא הוחרמה על ידי הנאצים מרשותה של הקהילה היהודית בברלין. ההגדה הועברה לוורשה ובשנת 1984 נעלמה. היא התגלתה שוב בשנת 1989, בז'נבה, שווייץ. לאחר מאבק משפטי קשה שארך שבע שנים היא הוחזרה לפולין, ולבסוף נתרמה על ידי פולין בראשותו של ראש ממשלת פולין צ'ימושביץ' לידיו של פרופסור ישראל שצמן, מנהל בית הספרים הלאומי והאוניברסיטאי.

## ראו גם
* הגדת רוטשילד
 
## קישורים חיצוניים
 
*  הגדת וולף בספרייה הלאומית, באתר הספרייה הלאומית

* David Kaufmann, "Une Haggada de la France septentrionale ayant appartenu à Jacob ben Salomon, à Avignon", **[[REJ]]** 25 (1892), pp. 65-77 


## הערות שוליים

קטגוריה:פריטים באוסף הספרייה הלאומית
קטגוריה:כתבי יד עבריים מאוירים
קטגוריה:ספרי המאה ה-14
וולף
איגיאלוזוריים

**איגיאלוזוריים** (שם מדעי: Aigialosauridae) היא משפחה נכחדת של לטאות ימיות שחיו בתקופת היורה והקרטיקון לפני 150.8 - 88.6 מיליון שנה. הם היו קרובי משפחתם של המוסזאוריים וכן של הנחשים. ישנם חוקרים המשייכים את האיגיאלוזוריים למשפחת המוסזאוריים, קרוביהם הגדולים יותר.

כמו המוסזאוריים היו האיגיאלוזוריים בעלי "עצם הרבועה" בצורת סמן שאלה, מימין ומשמאל באחורי הגולגולת, ומפרק שני שמקומו באמצע הלסת התחתונה, מאחורי עצם השינים, מימין ומשמאל.

מאובני האיגיאלוזוריים נמצאו בעיקר בחופי אירופה. הם היו טורפי על כמו קרוביהם וטרפו יצורים ימיים אחרים, לרבות דגים, כרישים, רכיכות קדומות וזוחלים ימיים אחרים. רגליהם לעומת המוסזאוריים, היו מתואמות גם להליכה על היבשה, אם כי הם היו מגושמים עליה. הצוואר שלהם גם היה ארוך וצר יותר מהמוסזאורים והם היו קטנים יותר. הזנב היה ארוך ועבה ועזר להם להתקדם במים.

## סוגים
*איגיאלוזאורוס (*Aigialosaurus*)
**Carsosaurus*
**Coniasaurus*
**Opetiosaurus*
**Proaigialosaurus*

## קישורים חיצוניים

## הערות שוליים

קטגוריה:לטאות פרהיסטוריות
קטגוריה:זוחלים ימיים פרהיסטוריים
קטגוריה:זוחלים מעידן המזוזואיקון
רוני פרידמן

**רונן פרידמן** הוא מנכ"ל אפל ישראל, לשעבר מנהל בחברת אינטל העולמית. בתפקידו האחרון באינטל ניהל את קבוצת הפיתוח Intellectual Property Group (IPG) הכוללת כ-7,000 עובדים במספר אתרים בעולם.

## ביוגרפיה
רוני פרידמן החל את דרכו באינטל בשנת 1984 כמהנדס תוכנה מתחיל, לאחר לימודי תואר ראשון בהנדסת מחשבים בטכניון, אותו סיים בהצטיינות.

בשנת 1988 זכה באחד הפרסים החשובים באינטל למפתחי תוכנה על תרומתו בפיתוח כלי CAD פנימי של אינטל, המסייע בפיתוח השבבים.

בשנת 2010 מונה להוביל את פרויקט פיתוח מעבדי הסנדי ברידג' ולאחר מכן אייבי ברדיג' של אינטל, והוא אף זה שבחר את שמם.

בשנים 2012–2015 ניהל פרידמן כמה מקבוצות הפיתוח שהיו אחראיות לתכנון של מעבדי סקיילייק, והיה אחראי לתכנון הארכיטקטורה שלו.

במאי 2017 החל לכהן כמנכ"ל אפל ישראל.

כיום מתגורר בזכרון יעקב.

## קישורים חיצוניים

* אבי בליזובסקי, רוני פרידמן בריאיון ל-Chiportal לכבוד השקת מעבדי סנדי ברידג':"מדובר בשבב מהפכני", Chiportal, 6 בינואר 2011
*
* 
*

## הערות שוליים

קטגוריה:אינטל: מנהלים
קטגוריה:עובדי אפל
קטגוריה:מנהלים ישראלים
גשר בנג'מין פרנקלין

**גשר [[בנג'מין פרנקלין]]** הוא גשר מעל נהר דלאוור המחבר את פילדלפיה עם קמדן. הגשר נפתח ביולי 1926 ונטל אז את כתר הגשר הארוך ביותר בצפון אמריקה מגשר הר הדובים.

מתכנן הגשר היה ליאון מוסאייב. בניית הגשר ארכה 4 וחצי שנים ועלתה 40 מיליון דולר. הגשר נפתח ביולי 1926 לכבוד חגיגות 150 שנה לחתימת הכרזת העצמאות של ארצות הברית.

הגשר הוא גשר תלוי ואורכו 533 מטר. הגשר נישא על עמודים בגובה 175 רגל וששטח בסיסו של כל אחד הוא כ-2.5 דונם.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
בנג'מין פרנקלין
קטגוריה:ניו ג'רזי: מבנים
קטגוריה:פילדלפיה: מבנים
כיכר עין השמש

**כיכר עין השמש**, או בשמה הרשמי **כיכר היובל**, היא מעגל תנועה ברובע ט"ו בדרומה של העיר אשדוד. זהו מעגל התנועה השני בגודלו בישראל, אחרי כיכר המדינה בתל אביב. במרכז הכיכר, ניצב פסל "עין השמש" אשר נישא לגובה של 18 מטרים ועוצב על ידי האמן מוטי מזרחי. שם הפסל נובע מהעיצוב אשר מזכיר שמש שוקעת ועין. בשעות הלילה, מואר הפסל בצבעים מתחלפים.

## תהליך הבנייה
העבודה על הפסל החלה בשנת 2006, כאשר יצאה החברה לפיתוח אשדוד (חפ"א) בקריאה לאמנים להגשת הצעה לתכנון וביצוע אנדרטה שתוצב בכיכר היובל, בה זכתה הצעתו של האמן מוטי מזרחי.

## פסל עין השמש
העבודה דמוית עדשת ענק, מוצבת במרכז הכיכר הסמוכה לחוף הריביירה של אשדוד. צידה המזרחי של העדשה צהוב ומייצג את השמש, בעוד צידה המערבי אפור כסוף המייצג את הירח. במרכז שני הצדדים מוצבה עדשת זכוכית חצי שקופה קטנה יותר, שמאפשרת לשמש ולירח כמו להילכד או להיבלע בזוויות מסוימות אל תוך העין המרושתת הזו, בהתאם לשעות היום והלילה המשתנות. העדשה כולה נעוצה על צידה בכיפת אבנים אפורה בקוטר של שלושים מטרים, והשתיים מוקפות כיכר אליפטית שקוטרה הארוך מאה וחמישים מטרים, והקצר חמישים וחמישה מטרים. החומרים מהם עשוי הפסל הם מבנה מתכת וחיפוי אלומיניום דו שכבתי, זכוכית ונירוסטה.

בנובמבר 2023, במהלך מלחמת חרבות ברזל, הפסל הואר בצהוב יחד עם כיכר המפרשים (כיכר יהודי סלוניקי) כאות סולידריות עם הישראלים שנחטפו לעזה במלאת חודש לטבח שבעה באוקטובר.
קובץ:כיכר עין השמש (היובל) באשדוד, דצמבר 2023 04.jpg|קישור=|טקסט=|הפסל, ומאחוריו חוף באר שבע ומלון לאונרדו
קובץ:כיכר עין השמש (היובל) באשדוד, דצמבר 2023 06.jpg|קישור=|טקסט=|הפסל, בתצלום תקריב
קובץ:Long exposure of the Eye of the Sun sculpture, HaYovel Square, Ashdod, 27 September 2025 02.jpg|הפסל בחשיפה ארוכה בלילה, על רקע שדרות משה דיין


## משמעות
פרשנות אחרת אודות העבודה האמנותית היא כי הפסל הוא סוג של עד נוכח, שותק, מכיל ומתבונן בסביבתו.

הוא עד להיסטוריה של המקום, מגשר בין עבר לעתיד. לאור תחושת הארעיות, חוסר הביטחון, מהווה העין מעין כלי הכלה לאירועים הקורים במרחב שלנו, תחת השמש. היא מתקשרת עם הקוסמוס בהיותה ניצבת מול השמים ומשדרת מרחק וזרות, כגוף שנחת זה עתה מגלקסיה רחוקה – ספק נוחת או ממריא, ספק שוקע או זורח.

בפסל מתקיימת דואליות רוחנית - הוא מכיל צד של יום וצד של לילה, מזרח ומערב, שמים וארץ, חמה ולבנה המיוצגים בצדדים השונים של עדשת הענק הפונים בכיוונים הפוכים.

## קישורים חיצוניים

## הערות שוליים

עין השמש
דמטריוס הנאה

**דמטריוס** (ביוונית: **Δημήτριος**; המאה ה-3 לפנה"ס) היה נסיך מוקדוני, בנו של דמטריוס פוליורקטס. לתקופה קצרה היה מלך קירנה.

## ביוגרפיה
דמטריוס היה בנו של דמטריוס פוליורקטס מלך מוקדון, ושל אשתו החמישית פתולומאיס, לה נישא בשנת 287 לפנה"ס. סבו מצד האבא היה אנטיגונוס מונופתלמוס, ומצד האמא סבו וסבתו היו תלמי הראשון מלך מצרים ואורידיקה בת אנטיפטרוס. אחיו למחצה היו אנטיגונוס השני גונאטס, מלך מוקדון וסטרטוניקה מסוריה מלכת הממלכה הסלאוקית. הוא כונה "הנאה", ככל הנראה על שום יופיו. אביו נודע בתור "האיש היפה ביותר ביוון".

הוא נישא לראשונה לאצילה יוונית בשם אולימפיאס מהעיר לאריסה. היא ילדה לו בן אחד בשם אנטיגונוס שעתיד להפוך למלך מוקדון. היא ככל הנראה מתה, או שהם התגרשו בסביבות 240-249 לפנה"ס. בשנת 250 לפנה"ס מת מגאס שליט קירנה שבלוב. לפני מותו, הוא ציווה שישיאו את בתו ברניקי השנייה לתלמי השלישי, במטרה לסיים את הסכסוך הקירני-מצרי. עם זאת, אלמנתו של מגאס, אפאמה השנייה, שלאביה אנטיוכוס הראשון היה אינטרס ברור לצמצם את כוחה של מצרים, סירבה לאשר את הנישואין. כדי לחזק את הסירוב, היא הזמינה את דמטריוס הנאה כדי שיינשא לברניקי. דמטריוס נישא לברניקי וכך הפך למלך קירנה. 

לא ידוע כמה זמן דמטריוס מלך על קירנה. הוא לא היה פופולרי בשל יהירותו, ולא ידוע על ילדים שנולדו לו מברניקי. יוסטינוס מוסיף לסיפור נופך רומנטי כאשר הוא טוען שלמעשה אפמאה, אמה של ברניקי, הייתה מאוהבת בדמטריוס, והשיאה אותו לבתה רק כדי שתוכל לקיים איתו רומן בעצמה. כך או כך, ברניקי עצמה לא יכלה לסבול את המצב המשפיל, וגם סביר להניח שהיא תמיד רצתה להיות מלכת מצרים. היא הנהיגה קשר, במהלכו רצחה במו ידיה את דמטריוס בחדר המיטות של אפמאה. עם זאת, היא חסה על אמה והותירה אותה בחיים.

ברניקי נישאה בסופו של דבר לתלמי בסביבות שנת 245 לפנה"ס, וכך אוחדו מצרים וקירנה סופית.

## לקריאה נוספת
* דוד גולן, **תולדות העולם ההלניסטי**, הוצאת ספרים ע"ש י"ל מאגנס, תשמ"ג (מהדורה ראשונה).

## הערות שוליים

קטגוריה:מוקדונים
קטגוריה:יוונים הלניסטיים
קטגוריה:השושלת האנטיגונידית
קטגוריה:אישים שחיו במאה ה-3 לפנה"ס
אופידיה

**אופידיה** או **נַּחֲשָׁאִים** (שם מדעי: **Ophidia**) היא קבוצה טקסונומית בסדרת הקשקשאים ובה כל מיני הנחשים המודרניים וכמה מיני נחשים נכחדים. בני קבוצה זו הופיעו לראשונה בעידן היורה התיכון ורובם שרד עד לימינו. רובם השתכללו מתקופת הפליאוקן, עקב התרבות אוכלוסיות היונקים והמכרסמים שהם יכלו לטרוף.

קבוצה זו קרובה לקבוצת דמויי כח, ושייכת לקבוצה אופידיומורפה, ממנה הסתעפה קבוצה זו; מינים אלו הם בעלי לשון מפוצלת, חוש ריח חזק ונשיכתם של  רבים מהם ארסית. המשפחה הכי קרובה אליהם הייתה המוסזאוריים הימיים הנכחדים, וקרוביהם האיגיאלוזוריים. 

כל המינים בקבוצה היו חסרי רגליים, בעלי לשון מפוצלת, חסרי אוזניים ובעלי מספר רב של צלעות. דבר זה נכון גם לגבי כל הנחשים המודרניים.

## מיון
*קבוצה **אופידיה** (Ophidia)
****סוג ללא מקור Coniophis
****Diablophis
****דיניליסיה (Dinilysia)
****Eophis
****Lapparentophis
****Najash
****פאצ'יראצ'יס (Pachyrhachis) - אולי שייך למשפחה Simoliophiidae
****Parviraptor
****Portugalophis
***משפחה מדצואידיים (Madtsoiidae) - נכחדה
**תת-סדרה נחשים (Serpentes)
## קישורים חיצוניים

קטגוריה:בעלי חיים שתוארו ב-1804
קטגוריה:טקסונים שתוארו בידי פייר אנדרה לטריי
קטגוריה:דמויי קמטן
פיליפ מולר

**פיליפ מולר** (3 בינואר 1922 – 9 בנובמבר 2013) היה יהודי סלובקי, ניצול השואה, מאחרוני עובדי הכפייה ביחידת הזונדרקומנדו באושוויץ, מחנה ההשמדה הגדול והפעיל ביותר במלחמת העולם השנייה והשואה. חזה במו עיניו בתהליך השמדת היהודים במחנה, שרד את תלאות המחנה וכתב ספר עדות מרכזי העוסק בשואה – "עד ראייה באושוויץ - שלוש שנים בתאי הגזים".

## חייו
250px|ממוזער|שמאל|המשרפה באושוויץ

מולר נולד בסרד שבצ'כוסלובקיה. באפריל 1942, בהיותו בן עשרים, נשלח למחנה אושוויץ באחד מן הטרנספורטים הראשונים אל המחנה. ניתן לו מספר אסיר 29236, והוא נשלח לעבודות בנייה בקרמטוריום של המחנה ובהתקנת תאי גזים. כחבר ביחידת הזונדרקומנדו (בגרמנית: "יחידה מיוחדת") הוא היה עד "למשפחות, לעיירות ולערי היהודים שנקלטו אל המחנה". הנאצים הורו לו לשרוף את גופות המתים בתנורים. מטלת שריפת הגוויות הייתה הסיבה היחידה לכך שהנאצים הותירו אותו בחיים.

יחידת הזונדרקומנדו של מולר טיפלה במשלוחי אסירים חדשים באופן יום-יומי באזור שכונה "אזור הנקיון". במסגרת תפקידו נהג מולר להבטיח לאסירים כי הם בטוחים וכי לא יאונה להם דבר רע, בעודו מכין את תאי הגזים לפעולה.

לאחר שהיהודים חוסלו בתאי הגזים, הוטל עליו להיכנס לתאי הגזים יחד עם אסירים נוספים, ולמיין את הנרצחים לפי גודל גופם ומשקלם. וזאת על מנת למקסם את כמות הגופות שתישרף בשעה. אחר כך, הוא ויתר חברי הזונדרקומנדו הרימו את הגופות והעמיסו אותן לתוך הקרמטוריום. בגדי הנרצחים נאספו וחוטאו, וכל פריט ערך שנמצא עליהם נלקחו על ידי אנשי האס אס, או נגנב על ידי אחד מן האסירים על מנת לסחור בו תמורת מזון או תרופות.

מולר סיפר כי פעם אחת עלה בידו לאכול עוגה וגבינה שנמצאו בתא גזים לאחר הפעלתו.

## עד ראייה
250px|ממוזער|שמאל|נשים במחנה לפני רציחתן בגז, תמונה שצולמה בסתר על ידי אחד מהאסירים

מולר סיפר כי לאחר שהבין שעברה תקופה בת שלוש שנים, בה צפה מדי יום ביומו באלפי אסירים יהודים המוצאים להורג, חשב להתאבד ונכנס לתא גזים בעוד הגז הרעיל מוזרם לתוכו. בספרו, הוא מתאר את מה שאירע כאשר התקרב לתא הרצח: הוא ראה אנשים כפריים ששרו את התקווה ואת ההמנון הלאומי הצ'כי בעודם מוכנסים לתא. הוא הצטרף לקבוצה זו לתוך תא הגזים, ולאחר מספר דקות ניגשה אליו ילדה ודיברה אליו. לפי מולר, אלה היו מילותיה:

בעקבות חוויה זו החל להאמין שעליו לשרוד על מנת שהוא ושורדים אחרים יוכלו לספר על שאירע במחנה. מולר נותר אסיר ביחידה המיוחדת של אושוויץ עד לחודש ינואר 1945. שחרורו מרדיפת הנאצים הגיע רק בחודש מאי 1945, עם כניעת גרמניה הנאצית ושחרור מחנה מאוטהאוזן.

## לאחר המלחמה
מולר העיד לראשונה על זוועות המחנה בהיותו בבית חולים. דבריו נרשמו באוסף עדויות בצ'כית. מולר אף העיד במשפט אושוויץ השני בפרנקפורט שנערך בשנת 1964. כמו כן, היה בין המרואיינים בסרטו הדוקומנטרי של קלוד לנצמן "שואה".

מאז שנת 1969 חי במערב. נפטר ב-9 בנובמבר 2013, בגיל 91.

## ראו גם
* הנריק מנדלבאום
* מרסל נדג'ארי
* ליאון כהן

קטגוריה:זונדרקומנדו
קטגוריה:יהודים סלובקים
קטגוריה:אסירים במחנה הריכוז אושוויץ
קטגוריה:ניצולי השואה: סלובקיה
קטגוריה:ילידי 1922
קטגוריה:נפטרים ב-2013
אנומלפיים

**אנומלפיים** (שם מדעי: Anomalepididae) היא משפחה של נחשים עיוורים המזכירים את הנחשיליים במראם, אך בעלי שן אחת בלסת התחתונה שלהם. הם חיים ביערות ומדשאות באמריקה הדרומית ואמריקה המרכזית והם חסרי ארס.

אורך נחשים קטנים אלה 15-30 ס"מ והם בעלי ראש קטן, זנב קצר ועקב מנהגם להתחפר מתחת לפני האדמה עיניהם גם כמעט התנוונו. הם אוכלים חרקים קטנים ובייחוד נמלים וטרמיטים.

## מיון
משפחה זו כוללת, נכון למאי 2025, 23 מינים.
* על-משפחה Typhlopoidea
** משפחה **אנומלפיים** (Anomalepididae)
*** סוג *Anomalepis* - בו 4 מינים.
*** סוג *Helminthophis* - בו 3 מינים.
*** סוג *Liotyphlops* - בו 15 מינים.
*** סוג ומין יחיד - *Typhlophis squamosus*

## קישורים חיצוניים

## הערות שוליים

קטגוריה:בעלי חיים שתוארו ב-1939
קטגוריה:טקסונים שתוארו בידי אדוארד הריסון טיילור
קטגוריה:נחשים עיוורים
אברהם פינסו

הרב **אברהם פינסו** (ת"ק – י"ח בחשוון תק"פ; 1740 – 1820) היה ראש ישיבה ואב בית דין בעיר סרייבו שבבוסניה, שחי בשנותיו האחרונות בירושלים.

## ביוגרפיה
נולד בסביבות שנת ת"ק (1740) בעיר הבירה סרייבו שבבוסניה לישראל ולשרה. בהיותו כבן שלוש שנים מת אביו, וזמן קצר לאחר מכן מתה אמו. על אירוע קשה זה הוא כותב בהקדמה לספרו "תולעת שני": מדבריו ("נהרג אבי", "אל נקמות ה'") נראה שאביו לא מת מיתה טבעית, וייתכן שנהרג על ידי השלטונות, שלעיתים קרובות היו מעלילים על יהודי העיר עלילות שווא והיו מוציאים אותם למיתה על כך.

בתחילת דרכו למד מפי רבני העיר, אך רבו המובהק היה הרב דוד פארדו שהיה רב העיר במשך תשע שנים (החל משנת תקל"ג – 1773). בין הרב והתלמיד שררה קרבה רבה. נשא את בת הגביר ר' חיים דניאל הלוי, מעשירי סרייבו, שפרנסו והאכילו.

משעלה רבי דוד פארדו לארץ ישראל (תקמ"א – 1781) ביקש הלה מתלמידו להשתדל בהדפסת ספריו. לשם כך נסע רבי אברהם פינסו לליבורנו שבאיטליה, ושם נפגש עם החיד"א ששהה בעיר לרגל שליחותו, ועם רבה של פרארה רבי יעקב משה עייאש (לימים הראשון לציון). שני הרבנים אף ציידו אותו במכתב המלצה לסייע בעדו להדפסת ספרי רבו.

עמד בראשות ישיבה בעיר ולימד בה ש"ס ופוסקים. במקביל כיהן גם כאב בית דין בעיר. בתקופה זו היו תושבי העיר נתונים במצב קשה עקב המלחמות הקשות באזור, ורבני העיר, רבי אברהם פינסו ורבי יצחק פארדו, כינסו את היהודים בבתי הכנסיות להתפלל ואף חיברו קינות ובקשות לרגל המצב הקשה.

בסוף ימיו (לאחר שנת תקס"ה) עלה רבי אברהם לארץ ישראל והתיישב בירושלים. את רצונו זה הביע מספר פעמים בכתביו ובהקדמות שרשם לספריו. בהקדמתו האחרונה שרשם בגולה (לספרו "תולעת שני") הוא מזכיר את צרות עם ישראל בארצו שהגזירות אוכלות אותם ואת ממונם, ומסיים: "יראו עינינו וישמח לבנו לחזות בנועם ה' ולבקר בהיכלו". בירושלים הוא המשיך בכתיבת חיבוריו והשלימם.

נפטר בי"ח בחשוון תק"פ (1820), נקבר בחלקת הספרדים בהר הזיתים, בסמוך לקבר רבו רבי דוד פארדו ורבנים נוספים.

בנו רבי חיים דניאל שלמה עלה עם אביו לירושלים, ונודע בין גדולי רבני העיר ומראשי המקובלים. מחבר הספר שם חדש על ספר יראים. בן אחר שלו היה רבי יצחק.

## חיבוריו
* 
* 
* 
* 
* **כתית למאור** - פירוש על אגדות התלמוד

## קישורים חיצוניים
* כרטיס הקבר של אברהם פינסו, אתר הר הזיתים.
* 
* 

קטגוריה:סרייבו: רבנים
קטגוריה:רבנים ארץ-ישראלים
קטגוריה:יהודים הקבורים בהר הזיתים: חלקת הספרדים
קטגוריה:מחברי ספרי שו"ת
קטגוריה:פרשני אגדות התלמוד
קטגוריה:מחברי ספרי דרוש
קטגוריה:אנשי עליות קדומות לארץ ישראל
קטגוריה:אבות בתי דין
קטגוריה:עולים לארץ ישראל בשנים 1800–1881
קטגוריה:ילידי 1740
קטגוריה:נפטרים ב-1820
גרופיליים

**גרופיליים** (שם מדעי: **Gerrhopilidae**) היא משפחה של נחשים עיוורים המזכירים את הנחשיליים במראם וקרובה למשפחת הקסנוטיפלופיים. בעבר הם היו סוג במשפחת הנחשיליים, אך עברו למשפחה עצמאית. הם חיים בטבע בדרום-מזרח אסיה.

סוג זה התגלה על ידי החוקר לאופלד פיטזינגר , ב-1843 ושויך למשפחת הנחשיליים, עד שהחוקרים ניקולאס וידאל וקולגן סטלטן שייכו אותו למשפחה עצמאית ב-2010.

אלו נחשים קטנים ביותר באורך 15–30 ס"מ והם חיים רוב הזמן מתחת לאדמה. הם ניזונים מחרקים קטנים ובעיקר מנמלים וטרמיטים. הלסת שלהם גדולה יותר משאר הנחשיליים. כמו כן הם בעלי קשקשים קלים על גרונם.

## מיון
משפחה זו כוללת, נכון למאי 2025, 29 מינים.
* על-משפחה Typhlopoidea
** משפחה **גרופיליים** (Gerrhopilidae)
*** סוג ומין יחיד - *Cathetorhinus melanocephalus*
*** סוג גרופיל (*Gerrhopilus*)
**** מין *Gerrhopilus addisoni*
**** מין *Gerrhopilus andamanensis*
**** מין *Gerrhopilus ater*
**** מין *Gerrhopilus beddomii*
**** מין *Gerrhopilus bisubocularis*
**** מין *Gerrhopilus ceylonicus*
**** מין *Gerrhopilus depressiceps*
**** מין *Gerrhopilus eurydice*
**** מין *Gerrhopilus flavinotatus*
**** מין *Gerrhopilus floweri*
**** מין *Gerrhopilus fredparkeri*
**** מין *Gerrhopilus hades*
**** מין *Gerrhopilus hedraeus*
**** מין *Gerrhopilus inornatus*
**** מין *Gerrhopilus lestes*
**** מין *Gerrhopilus lorealis*
**** מין *Gerrhopilus mcdowelli*
**** מין *Gerrhopilus mirus*
**** מין *Gerrhopilus oligolepis*
**** מין *Gerrhopilus papuanorum*
**** מין *Gerrhopilus persephone*
**** מין *Gerrhopilus polyadenus*
**** מין *Gerrhopilus slapcinskyi*
**** מין *Gerrhopilus sumatranus*
**** מין *Gerrhopilus suturalis*
**** מין *Gerrhopilus thurstoni*
**** מין *Gerrhopilus tindalli*
**** מין *Gerrhopilus wallachi*

## קישורים חיצוניים

## הערות שוליים

קטגוריה:בעלי חיים שתוארו ב-1843
קטגוריה:טקסונים שתוארו בידי לאופולד פיטזינגר
קטגוריה:נחשים עיוורים
פאולו רינק

**פאולו רוברטו רינק** (בפורטוגזית: **Paulo Roberto Rink**, נולד ב-21 בפברואר 1973 בקוריטיבה שבברזיל) הוא כדורגלן עבר גרמני ממוצא ברזילאי ששיחק בעמדת החלוץ במגוון קבוצות, בעיקר באתלטיקו פרנאאנסה הברזילאית ובאייר לברקוזן הגרמנית. רינק ערך 13 הופעות במדי נבחרת גרמניה, עמה השתתף בגביע הקונפדרציות 1999 וביורו 2000.

## קריירת מועדונים
פאולו רינק החלל את הקריירה במועדון הברזילאי אתלטיקו פרנאאנסה, שם שיחק עד לשנת 1997, למעט תקופות השאלה קצרות לאתלטיקו מיניירו ושאפקואנסה הברזילאיות. בשנת 1997 חתם רינק בבאייר לברקוזן מהבונדסליגה אליה נמכר תמורת שישה מיליון דולר אמריקאי, הסכום הגבוה ביותר ששולם עד אז לשחקן של אתלטיקו פרנאאנסה. רינק שיחק בבאייר לברקוזן במשך ארבע עונות, עם תקופת השאלה קצרה בסנטוס. לא תמיד הייתה לרינק עדיפות בהרכב, כאשר שיחקו בתקופתו בבאייר לברקוזן חלוצים כאולף קירסטן, תומאס ברדריץ' ואוליבר נויביל. בעונתו הראשונה בבאייר לברקוזן הבקיע רינק תשעה שערים, ועונת השיא שלו הייתה 1999/00, עת חזר מסנטוס, והבקיע עשרה שערים ב-16 משחקים בלבד, וסייע לבאייר לברקוזן לסיים במקום השני בבונדסליגה, כאשר הקבוצה לא זכתה באליפות רק בגין הפרש שערים נחות יותר משל האלופה באיירן מינכן. בעונת 2000/01 הבקיע רינק חמישה שערים בבונדסליגה, וקבוצתו סיימה רביעית, כאשר בליגת האלופות הקבוצה סיימה במקום השלישי בשלב הבתים, בו רינק הבקיע שער אחד, והמשיכה לגביע אופ"א.

את עונת 2001/02 החל רינק בבאייר לברקוזן, אך חתם לקראת סוף חלון ההעברות בנירנברג, שם שיחק עונה אחת, הבקיע שלושה שערים, ושרד עם הקבוצה בהצלחה את מאבקי התחתית. בתום עונה זו חתם רינק לעונה אחת באנרגי קוטבוס מהבונדסליגה, שם שיחק עונה אחת, הבקיע שלושה שערים ב-13 הופעות, ונשר עם המועדון אל הבונדסליגה השנייה מהמקום האחרון. זה היה המועדון האחרון בו רינק שיחק בגרמניה, ואת המשך הקריירה העביר בעיקר בליגת העל הקפריסאית, כאשר שיחק שתי קדנציות קצרות באולימפיאקוס ניקוסיה וקדנציה אחת באומוניה ניקוסיה, ובנוסף שיחק בוויטסה ארנהם ההולנדית ובג'אונבוק יונדאי מוטורס מקוריאה הדרומית. בשנת 2007 חזר רינק למועדון נעוריו, אתלטיקו פרנאאנסה, שם ערך 13 הופעות, ופרש מכדורגל. במאי 2007 נערך לכבודו משחק הוקרה, בו שיחקו חבריו של רינק לאורך השנים.

## קריירה בינלאומית
סבו של פאולו רינק היגר מהיידלברג שבגרמניה לברזיל בשנת 1904. עובדה זו סייעה לאזרח את רינק בגרמניה בקלות, והוא נקרא לשחק בנבחרת גרמניה על ידי המאמן ברטי פוגטס. בספטמבר 1998 ערך את הופעות הבכורה במשחקי ידידות מול נבחרת רומניה ונבחרת מלטה. בשנת 1999 השתתף רינק עם נבחרת גרמניה בגביע הקונפדרציות 1999, ושיחק בשני משחקים. בשנת 2000 השתתף רינק ביורו 2000, פתח במשחק אחד ונכנס כמחליף בשניים הנותרים. בשני הטורנירים הודחה גרמניה בשלב הבתים. על הדחתה מיורו 2000 ספגה נבחרת גרמניה ביקורות קשות, כאשר לזימונו של רינק על ידי ברטי פוגטס היה חלק בביקורות אלו. לאחר יורו 2000 לא זומן רינק שוב לנבחרת גרמניה, ולזכותו 13 הופעות במדים הלאומיים, בהן לא הבקיע.

## קישורים חיצוניים

קטגוריה:חלוצי כדורגל גרמנים
קטגוריה:כדורגלנים גרמנים
קטגוריה:חלוצי כדורגל ברזילאים
קטגוריה:כדורגלני אתלטיקו פרנאאנסה
קטגוריה:כדורגלני אתלטיקו מיניירו
קטגוריה:כדורגלני שאפקואנסה
קטגוריה:כדורגלני באייר לברקוזן
קטגוריה:כדורגלני סנטוס
קטגוריה:כדורגלני נירנברג
קטגוריה:כדורגלני אנרגי קוטבוס
קטגוריה:כדורגלני ויטסה ארנהם
קטגוריה:כדורגלני אומוניה ניקוסיה
קטגוריה:כדורגלני נבחרת גרמניה
קטגוריה:כדורגלני גביע הקונפדרציות 1999
קטגוריה:כדורגלני יורו 2000
קטגוריה:ברזילאים שנולדו ב-1973
קטגוריה:גרמנים שנולדו ב-1973
נחשים עיוורים

**נחשים עיוורים** (שם מדעי: Scolecophidia) היא אינפרא־סדרה של נחשים עיוורים מסדרת הקשקשאים. נחשים אלה הם הנחשים הקטנים ביותר בעולם, כשהקטן שבהם הוא המין *Leptotyphlops carlae*, שמגיע לאורך של 10 ס"מ. מינים אחרים יכולים לגדול עד לאורך מטר אחד.

לא קיימים מינים ארסיים באינפרא־סדרה זאת.

## מאפיינים
לנחשים עיוורים, כפי ששמם מעיד עליהם, ראיה חלשה מאוד ועיניים קטנות ביותר. הם משתמשים בחוש הריח כדי להתמצא וקולטים את המידע מלשונם. הם חיים באדמה או בפסולת העלים ומחפשים חרקים ופרוקי-רגליים למאכל. גם לסתותיהם קטנות ביותר ומכילות מעט שיניים.

הם חיים ברחבי כל היבשות. משפחת האנומלפיים חיה רק באמריקה הדרומית ואמריקה המרכזית. משפחת הגרופיליים חיה רק בדרום-מזרח אסיה ומשפחת הקסנוטיפלופיים חיה רק באי מדגסקר. המשפחות נימוניים ונחשיליים חיים ברחבי האזורים הטרופיים ברחבי העולם, בייחוד באפריקה, אסיה ושתי האמריקות. 

בישראל ישנם שלושה נציגים מקבוצת נחשים זו: נחשיל מצוי ונחשיל חד-ראש (משפחת הנחשיליים) ונימון דק (משפחת הנימונים).

## מיון
באינפרא-סדרה זו חמש משפחות:
*משפחת אנומלפיים (Anomalepididae) - בו 4 סוגים
*משפחת נחשיליים (Typhlopidae) - בו 10 סוגים
*משפחת נימוניים (Leptotyphlopidae) - בו 2 סוגים
*משפחת גרופיליים (Gerrhopilidae)
**סוג גרופיל (*Gerrhopilus*)
*משפחת קסנוטיפלופיים (Xenotyphlopidae)
**סוג נחשיל מדגסקר (*Xenotyphlops*)

## קישורים חיצוניים

קטגוריה:בעלי חיים שתוארו ב-1864
קטגוריה:טקסונים שתוארו בידי אדוארד דרינקר קופ
קטגוריה:נחשים
*
לוסי באיינס ג'ונסון

**לוסי באיינס ג'ונסון** (באנגלית: **Luci Baines Johnson**) (נולדה ב-2 ביולי 1947) היא אשת עסקים ונדבנית אמריקאית. בתם של נשיא ארצות הברית לינדון ג'ונסון וליידי בירד ג'ונסון.

## ביוגרפיה
לוסי נולדה בוושינגטון הבירה. בנעוריה שינתה את איות שמה הפרטי (מ- "Lucy" ל-Luci) על מנת למרוד בהוריה. לאחר התיכון התחילה לימודים באוניברסיטת ג'ורג'טאון, אך נאלצה לעזוב לאחר שנישאה. ב-1997 השלימה תואר בתקשורת באוניברסיטת סיינט אדוארדס בטקסס. מאז 1993 היא משמשת כמנהלת ויושבת ראש חברת "LBJ Asset Management Partners" והמייסדת של חברת "BusinesSuites".

היא נשואה פעם שנייה ולה ארבעה ילדים (שלוש בנות ובן) מבעלה הראשון.

## קישורים חיצוניים

קטגוריה:אמריקאים ילידי וושינגטון די. סי.
קטגוריה:ילדי נשיאי ארצות הברית
קטגוריה:נשות עסקים אמריקאיות
קטגוריה:אנשי עסקים אמריקאים
קטגוריה:אמריקאים ממוצא דני
קטגוריה:אמריקאים ממוצא ולשי
קטגוריה:אמריקאיות ממוצא סקוטי
קטגוריה:אמריקאים ממוצא סקוטי
קטגוריה:אמריקאיות ממוצא אנגלי
קטגוריה:בוגרי אוניברסיטת סנט אדוארדס
קטגוריה:אמריקאיות שנולדו ב-1947
קטגוריה:אמריקאים שנולדו ב-1947
נמל התעופה הבין-לאומי ג'וליוס נייררה

**נמל התעופה הבין-לאומי ג'וליוס נייררה** (באנגלית: **Julius Nyerere International Airport**; בסוואהילי: **Uwanja wa ndege wa Kimataifa wa Julius Nyerere**) הוא נמל התעופה של דאר א-סלאם, העיר הגדולה ביותר בטנזניה. נמל התעופה ממוקם כ-12 קילומטרים דרומית-מערבית למרכז העיר.
מנמל התעופה מופעלות טיסות למגוון יעדים באירופה, אסיה, אפריקה וגם קטר, עומאן ודובאי שבמזרח התיכון. נמל התעופה נקרא על שמו של ג'וליוס נייררה, שהיה נשיאה הראשון של טנזניה.

## היסטוריה
באוקטובר 2005 היה שמו של נמל התעופה "**נמל התעופה הבינלאומי דאר א-סלאם**" ורק ב-1 בנובמבר 2006 שונה שמו לשם הנוכחי. נמל התעופה שירת 9,501,265 נוסעים מ-1980 עד 2004, בממוצע 2,770 נוסעים ליום. ממוצע זה עלה עם השנים, ובשנת 2015 עברו בנמל התעופה 2,496,394 נוסעים. ב-2013 נחתם הסכם עם חברת באם אינטרנשיונל ההולנדית ורשות שדות התעופה הטנזנית  להרחבה הנמל והקמת טרמינל שלישי. על פי התכנון, הטרמינל יוכל לשרת כ-3.5 מיליון נוסעים ועלות הקמתו המוערכת היא 110 מיליוני דולרים אמריקאים. הטרמינל החל לפעול באוגוסט 2019.

## גלריה

קובץ:Dar es Salaam Airport.jpg|גג הבטון המזוין בטרמינל 2.
קובץ:Torre de control del Aeropuerto Internacional de Dar es Salaam, Tanzania.JPG|מגדל השליטה בנמל התעופה.
קובץ:Radar Tower - Julius Nyerere International Airport.JPG|מגדל הרדאר.
קובץ:Air Tanzania Dash 8.jpg|מטוס דאש 8 ממתין לאישור המראה בנמל התעופה.
קובץ:Emirates Dar es Salaam.jpg|מטוס פלי אמירטס ממריא.
קובץ:Julius Nyerere International Airport terminal III under construction 2015.jpg|הקמת הטרמינל השלישי, יולי 2015.


## סטטיסטיקה


## קישורים חיצוניים

* 

## הערות שוליים

ג'וליוס נייררה
קטגוריה:טנזניה: תעופה
LINE

**רצפי (LINE (Long Interspersed Nuclear Elements** הם קבוצה של רצפי רטרוטרנספוזונים המצויים במספר עותקים גדול בגנום האיקריוטי. בגנום האדם הרצפים האלה מהווים כ-20% מהגנום. הם מרכיבים משפחה של טרנספוזומים, כאשר כל LINE באורך של 7,000 זוגות בסיסים. LINE משועתק לmRNA ומתורגם לחלבון המתנהג כמו רוורס טרנסקריפטאז (reverse transcriptase). הרוורס טרנסקריפטאז יוצר עותק של DNA של הLINE RNA אשר יכול להשתלב במיקום חדש בגנום.

הLINE הכי נפוץ בבני אדם הוא LINE1.

## היסטוריית הגילוי
הרצף הראשון שתואר כ-LINE התפרסם בשנת 1980 על ידי ג'יי. אדמס ופורסם ב-NAR. הרצף שפורסם היה באורך של כ-6,400 זוגות בסיסים.

## סוגי ה-LINE-ים השונים
בהתבסס על המבנה והפילוגנזה של החלבון העיקרי של הרצף רוורס טרנסקריפטאז רצפי ה-LINE מחולקים ל-5 קבוצות עיקריות. L1, RTE, R2, I ו-Jockey. שניתן לסוג בסיווגים משניים לפחות ל-28 ענפים. כיום רק הרצף LINE1 פעיל בגנום האנושי, וגם זה רק במיעוטו. רצף זה מצוי בכל היונקים והוא הרצף הנפוץ בגנום האדם (כ-17% מכלל הגנום). שאר הרצפים נמצאים בכמויות קטנות יותר.

בגנום הצמחי נמצאו עד כה רצפים מענפים L1 ו-RTE. כאשר רצף L1 מאוד מגוון, ואילו הרצף RTE מאוד שמור עד כדי זהה בתוך אותה משפחה.

בפטריות ישנם רצפי Tad, L1 ו-CRE.

## מבנה
באלמנט מסוג L1 יש כ-6,000 זוגות בסיסים והיש בו שתי מסגרות קריאה (ORF) לא חופפות, אשר מוקפות באזורים שאינם מתורגמים (UTR) המכילים הכפלות.

### מסגרת קריאה ראשונה
ממוזער|חלבון המבוטא ממסגרת הקריאה הראשונה של הגן
מסגרת הקריאה הראשונה מקודדת לחלבון קושר RNA באורך של כ-500 חומצות אמינו ומשקלו כ-40 קילודלטון. בחלבון יש מוטיב של רוכסן לאוצין (Leucine zipper) עם פעילות של שפרון.

### מסגרת קריאה שנייה
מסגרת הקריאה השנייה מתורגמת לקומפלקס חלבוני עם פעילות של אנדונוקלאז ורוורס טרנסקריפטאז.משקל החלבון הוא כ-150 קילודלטון.
ממוזער|חלבון המבוטא ממסגרת הקריאה השנייה של הגן

### אזור לא מתורגם
בקצה ה-'5 של האלמנט יש קדם (promoter) חזק ל-RNA פולימראז II בגדיל הקריא (sense) ובנוסף יש קדם חלש יותר בגדיל המול-קריא (antisense).

### ORF0
לאחרונה התגלתה בפרימטים מסגרת קריאה נוספת, שנמצאת בגדיל המשלים לגדיל עליו מקודדים החלבונים ממסגרות הקריאה הראשונה והשנייה. החלבון המקודד ממנה יכול לעבור שיחבור עם אקסון נוסף ולהשפיע על התנועה של LINE בגנום.

## תפוצה

### באדם
בטיוטה הראשונה שפורסמה לפרויקט הגנום האנושי ההערכות היו שרצפי LINE מהווים 21% מהגנום עם 850,000 חזרות. בנוסף, הרצפים הלא אוטונומיים SINE הוערכו כ-13% נוספים עם מיליון וחצי חזרות. הערכות עדכניות טוענות שאצל אדם טיפוסי יש כ-100 רצפי L1 בעלי פוטנציאל לניידות. אבל לאנשים ספציפיים יש מספר גדול יותר של עותקים פעילים ובכך הם יותר מועדים למוטציות המושרות מ-LINE.

נמצא שמספר גדול של אלמנטי L1 במוח נמצא אצל אנשים הלוקים בסכיזופרניה.

## הפצה
אלמנטי LINE מתרבים בגנום באמצעות מנגנון של רוורס טרקנסקריפציה עצמית, המנגנון התגלה לראשונה בטוואי המשי.

באמצעות RNA פולימראז II נוצר רנ"א-שליח של הגן ל-LINE. הגן יוצא מהגרעין ומתורגם בציטופלזמה על ידי הריבוזומים. לאחר שהחלבון מתורגם הוא "תופס" את הרנ"א שליח שיצר אותו וחוזר לתוך הגרעין. בתוך הגרעין, החלבון המתורגם ממסגרת הקריאה השנייה עושה חתך (nick) בדנ"א של התא ובאמצעות החלק שמסוגל לבצע רוורס טרנסקריפציה משתמש בגדיל הרנ"א השליח כתבנית לבניית הגדיל המשלים לתוך הדנ"א הגרעיני, בכך עבר המקטע למקום חדש בגנום.

## קישורים חיצוניים

## הערות שוליים

קטגוריה:DNA
קטגוריה:ביולוגיה מולקולרית
קטגוריה:גנטיקה מולקולרית
קסנופלטיים

**קסנופלטיים** או **נחשים קרניים** (שם מדעי: **Xenopeltidae**) היא משפחה של נחשים המאופיינת בעיקר בקשקשים הבולטים והנוצצים שלה.

## מאפיינים
נחשים אלה חיים רק בדרום-מזרח אסיה ובסין. הם קטנים ונחבאים והם קרוביהם הרחוקים של הפיתוניים. אורכם עד 1.3 מ', הם בעלי לסת קצרה והקשקשים עבים, צמודים ובעלי גוון נוצץ כמו קרן שמש בצבעי חום-אדמדם, חום בהיר או שחור. הבטן אפורה-לבנה ואין עליה הרבה קשקשים.

נחשים אלה נחבאים במהלך היום ויוצאים בלילה לצוד יונקים קטנים, צפרדעים ואף נחשים אחרים. הם הורגים את טרפם באמצעות לחיצה עליו למוות.

## מיון
משפחה זו כוללת, נכון למאי 2025, סוג אחד ובו 3 מינים.
* על-משפחה Pythonoidea
** משפחה **קסנופלטיים** (Xenopeltidae)
*** סוג קְסֵנוֹפֶּלְטִיס (*Xenopeltis*)
**** מין נחש קרני האינאני (*Xenopeltis hainanensis*)
**** מין *Xenopeltis intermedius*
**** מין נחש קרני מצוי (*Xenopeltis unicolor*)

## קישורים חיצוניים

## הערות שוליים

קטגוריה:בעלי חיים שתוארו ב-1827
קטגוריה:טקסונים שתוארו בידי קספר גאורג קרל ריינורדט
קטגוריה:נחשים (אינפרא סדרה)
רות שין

**רות שין** (באנגלית: **Ruth Sheen**; נולדה ב-1950) היא שחקנית אנגלייה.

## ביוגרפיה
שין נולדה בלונדון. היא למדה בבית הספר למשחק "East 15 Acting School". משנת 1988 היא מופיעה בקביעות בסרטי קולנוע בריטים ובטלוויזיה הבריטית. בטלוויזיה שיחקה בתפקיד מורין טרייסי בסדרה "דוק מרטין" ב-2002, היה לה תפקיד קבוע, נני סימונס, בסדרה "Berkeley Square" מ-1998, ובסדרה "ברמוול" הופיעה בתפקיד האחות את'ל קאר. בין השנים 1989 ל-2004 גילמה ארבע דמויות שונות בסדרת המשטרה "The Bill".

שין השתתפה בשישה מסרטיו של מייק לי. ב-2014 שיחקה בסרט "מר טרנר", ב-1988 שיחקה בתפקיד הנשי הראשי, שירילי, בסרט "ציפיות גדולות". ב-1996 הופיעה בתפקיד אישה צוחקת בסרט "סודות ושקרים" (אחת הדמויות שמוריס צילם). ב-2002 גילמה את מורין בסרט "הכל או כלום". ב-2004 הופיעה בתפקיד לילי בסרט "וירה דרייק", וב-2010 שיחקה בתפקיד ג'רי בסרט "עוד שנה". על תפקידה בסרט "ציפיות גדולות" זכתה שין בפרס האקדמיה האירופית לקולנוע לשחקנית הטובה ביותר לשנת 1989.

ב-2007 שיחקה שין בתפקיד לין לצדו של בן וישו שהופיע בתפקיד סטיבן במחזה "Leaves of Glass" מאת פיליפ רידלי  בתיאטרון סוהו שבלונדון. עוד ב-2007 הופיעה בתפקיד גברת ג'ונס במיני-סדרה טלוויזיונית "פאני היל" המבוססת על הרומן הארוטי מאת ג'ון קלילנד . ב-2009 שיחקה בתפקיד אימו של ג'יימי (בגילומו של ג'ים סטרג'ס) בסרט "חסר לב" של פיליפ רידלי. ב-2013 שיחקה במותחן "Welcome to the Punch", ושיחקה בתפקיד אליזבת ב-"The Trial of Elizabeth Gadge" פרק בסדרה "בתוך מספר 9". ב-2015 הופיעה בתפקיד ליזי וילטון בסדרת הדרמה "בלתי נשכח" של רשת ITV.

## פילמוגרפיה

## קישורים חיצוניים

## הערות שוליים

קטגוריה:שחקניות קולנוע וטלוויזיה אנגליות
קטגוריה:שחקניות תיאטרון אנגליות
קטגוריה:בריטיות שנולדו ב-1952
קטגוריה:בריטים שנולדו ב-1952